**ОҚУШЫЛАРДЫҢ АДАМГЕРШІЛІК САНАСЫНЫҢ ҚАЛЫПТАСУЫНДАҒЫ**

**ӨЗІН-ӨЗІ ТАНУ ПӘНІНІҢ РӨЛІ**

**Алиев Б.Ш.,**

«Адамның үйлесімді дамуы ұлттық институты» КеАҚ

бөлім басшысы, психология ғылымының магистрі

Алматы қаласы

ХХІ ғасырдың табалдырығын аттаған еліміздің туын асқақтатар білімді, білікті, адамгершілігі жоғары ұрпақ тәрбиелеу – қоғам алдындағы ең басты міндет. Ал ұрпақ тәрбиесіндегі адамгершілік тәрбиенің маңызы қай қоғамда, қай кезеңде болмасын күн тәртібінен ешқашан түскен емес. Оған Аристотельдің «Ғылымда ілгері ұмтылғанмен, адамгершілігі ақсап жатса, ондай адамның алға басуынан гөрі, кері кетуі тезірек» - деген сөзі дәлел. Қазіргі таңда да білім беру жүйесін ізгілендіру, рухани-адамгершілік тәрбиенің басымдығын күшейту қажеттілігі өзекті мәселе ретінде қарастыралады.

**Мектептегі білім мен тәрбиенің негізгі мақсаты – сана-сезімі оянған, рухани ойлау дәрежесі жоғары, мәдениетті, парасатты, ар-ұжданы биік, еңбекқор, іскер, бойында басқа да адамгершілік қасиеттері қалыптасқан, үйлесімді дамыған тұлға тәрбиелеу. Осы мақсатты үдеріс кезінде ең алдымен оқушының моральдық санасы қалыптасады.**

Адамгершілік сана – бұл адам санасындағы рухани құндылықтардың, адамгершілік түсініктердің, қағидалар мен ережелердің, көзқарастар мен тұжырымдардың жиынтығы. Адам жалпыадамзаттық құндылықтарды, моральдық нормалар мен қағидаларды, мұраттарды, ар-ұждан мен әділеттілік, ізгілік, жақсылық пен жамандық туралы түсініктерді меңгеріп, саналы ұғыну арқылы өзінің және өзгенің әрекеттерін реттей, бағамдай алады. Баланың моральдық санасының қалыптасуына оның ақыл-ой дамуы, эмоционалдық дамуы, жеке тәжірибесі мен оның қоршаған ортасы әсер етеді. Тұлғаның адамгершілік қалыптасу мәселесі көптеген ғалымдардың қызығушылықтарын тудырған. Аталмыш тақырыпқа арналған көптеген ғылыми жұмыстар мен түрлі теориялар бар. Солардың ішінде американдық психолог Лоренс Колбергтің моральдық даму теориясы мазмұны жағынан салмақты әрі өміршең болып табылады.

Л. Колберг әртүрлі жастағы балаларды зерттей отырып, адамгершілік сана дамуының үш деңгейі мен алты сатысын бөліп көрсетті.

Бірінші деңгей (4-10 жас) – моральдыққа дейінгі. Бұл деңгейде баланың әрекеті белгілі бір пайдаға негізделіп, содан туындайтын салдардың негізінде бағаланады.

*1 саты.* Бала үнемі тілалғыш болуға тырысады, өйткені осы арқылы ғана ересектердің жазалауынан құтылуға болады деп шамалайды. Бала әрекетінің ешқандай адамгершілік негізі әлі қалыптаспайды. «Ұят болады», «дұрыс емес» деген сөздердің мәнін түсінбейді, бала тек «істеуге болмайды» деген сөзге және оны істеген жағдайдағы жазаға ғана бағдарланады.

*2 саты.* Баланың әрекеті өзіне сый алуға бағытталады. Ол пайдаға қол жеткізу үшін дұрыс әрекет жасайды. Бала мінез-құлықтың түрлі стратегияларын қарастырып, табыс әкелетін әрекеттерді таңдайды. Әрекеттің адамгершілік негізі әлі де қалыптаспайды.

Екінші деңгей (10-13 жас) – конвенционалдық мораль. Бала қоғамда қабылданған мінез-құлық ережелері мен құндылықтарды саналы түрде түсіне бастайды. Ол қоғам тарапынан мойындалуды өзінің жеке мүдделерінен жоғары қояды.

*3 саты.* Бала өзінің мінез-құлқы мен әрекеттерін өзін қоршаған ортадағы моральдық қағидалар тұрғысынан бағалауға қауқарлы болады. Ол ұялудың не екенін түсініп, өзіне қадірлі ересек адамдардың көз алдында жақсы жағынан көрінгісі келеді. Алайды, мұндай түсінік тұрақты бола бермейді, бала кейде оны ұмытып та кетеді.

*4 саты.* Бала қоғамда қабылданған ережелер мен заңдарды және олардың қызметін ұғына бастайды. Сондай-ақ, ол заңға мойынсынушылықтың негізінде өз құқықтарын қорғауға болатындығына көз жеткізеді. Бала өз мінез-құлқы мен әрекетін қатаң қадағалай алады. Алайда, өнегесіз әрекеттерді әлі де жасап қояды.

Үшінші деңгей (13 жастан жоғары) – автономдық мораль. Тұлға өзінің жеке адамгершілік өлшемдерін қалыптастырады. Санасындағы сол өлшемдердің негізінде ол жағдаяттарды бағамдап, өзінің моральдық түсініктеріне сүйене отырып, әрекет етеді.

*5 саты.* Тұлға әртүрлі адамгершілік тұжырымдардың арасындағы қарама-қайшылықтарды түсініп, өзінің «жақсы мен жаман» туралы түсінігін қалыптастырады. Адамның құқығын қорғайтын және адамзаттың тіршілік етуіне көмектесетін әрекеттердің барлығын адамгершілік деп санайды. Барлық адамға деген құрметі пайда болады.

*6 саты.* Бұл адам санасының моральдық дамуының жоғарғы сатысы. Адам өзінің жеке адамгершілік қағидаларын қалыптастырып, оны кез келген жағдайда сақтайды. Егер қоғамның әрекетін әділетсіз деп табатын болса, онда оған қарсы шыға алады. Колбергтің пікірінше, моральдық кемелденудің бұл сатысына санаулы адамдар ғана қол жеткізеді.

Л.Колбергтің моральдық даму теориясын негізге алғанда баланың адамгершілік санасының қалыптасуына әсер ететін факторларды, атап айтқанда қоршаған ортада қалыптасқан құндылықтар мен ережелерді, ұлттық менталитетті, білім мен тәрбие көздерін ескерген жөн. Әсіресе, білім беру жүйесінің баланың моральдық тұрғыда дамып, қалыптасуына әсері зор. Бұған дәлел ретінде еліміздің ұлттық білім жүйесіне енгізілген «Өзін-өзі тану» пәнінің құндылықтық әлеуетін айтуға болады.

Білім беру саласындағы бүкіләлемдік өзгерістер аясында адами қасиеттерді жүзеге асыру идеясын елімізде тұңғыш рет «Бөбек» қорының президенті Сара Алпысқызы «Өзін-өзі тану» рухани-адамгершілік білім беру бағдарламасын ұсынды. «Өзін-өзі тану» эксперименттік жобасы Қазақстанда 2001 жылдан бері жүргізіліп келді.

«Өзін-өзі тану» рухани-адамгершілік білім беру бағдарламасы білім мекемелерінде пән ретінде жүргізілуі баға жетпес құнды дүниеге айналды. Бағдарлама авторының сөзінше: «Отбасында, мектепте, қоғамдық орындарында үлкендер мен бала арасындағы сыйластық, махаббат пен мейірімділік, шапағат шуағы мен ізгілік нұрына бөленуі тиіс. Өйткені, біз баланы – адал еңбек етіп, елін, халқын сүюге тәрбиелеп отырмыз. Сондықтан ұл-қызымызға көзбе-көз айтқан сөзіміз, берген тәрбиеміз жүректен-жүрекке жетсе, қандай ғанибет».

«Өзін-өзі тану» пәні шәкірттерге сапалы білім беріп қана қоймай, үйлесімді дамыған тұлға болып қалыптасу үшін оларды сүйіспеншілік, бауырмалдық, қайырымдылық, төзімділік, ізеттілік сияқты игілікті қасиеттерге үйретеді. «Өзін-өзі тану» пәнінің ең басты ерекшелігі – адамзат баласының ғасырлар бойы жинақтаған адами асыл қасиеттерді жас ұрпақтың бойына сіңіру, ата салт пен ұлттық дәстүрлеріміздің жиынтық тәрбиесін тамырына тағлым етіп дарыту. «Өзін-өзі тану» бұл тек өзі туралы біліп қана қою емес, қоғамдық-қатынастар жүйесіндегі, адамдар арасындағы өз орнын таба білу, өзін тұлға ретінде сезіну. Өзін және қоршаған ортаны тану арқылы баланың жан дүниесін байытып, адамгершілік- рухани білімді халықтық дәстүр арқылы жеткізу. Бала өз елінің, халқының мәдениетін сәби шағынан біліп өсуі маңызды. Сондықтан баланың бойына жастайынан ізгілік, мейірімділік, қайырымдылық, адамгершілік асыл қасиеттерді сіңіріп, өз-өзіне сенімділікті тәрбиелеу отбасы мен біздердің ең басты міндетіміз.

Қазақстанның кемелді де жарқын болашағы мен дамуына өз үлесін қосатын жас ұрпақ тәрбиелеу, баланың бойында рухани-адамгершілік құндылықтарды дамыту, үлкенді сыйлау, кішіге қамқор болу, шыншылшылдыққа үйрету, отансүйгіштікке баулу, шығармашылық қабілеттерін дамыту, балаларды мәдениетті де өркениетті өскелең ұрапақ болып өсіп-жетілуіне, отансүйгіштікке баулу, құрбы-құрдастарына, жалпы айналасындағы қоршаған ортаға «құрмет» көрсету сияқты ұғымды бойларына сіңіру. Адамның жеке тұлғалық әлеуетін мақсатты түрде және кеңінен ашуға бағытталған рухани-адамгершілік білім беру ұлттық білім беру жүйесін дамытудың басты бағыты болып отыр. Жеке тұлғаның психологиялық, рухани, тәндік, әлеуметтік және шығармашылық дамуының үйлесімділігіне қол жеткізуге мүмкіндік беретін рухани-адамгершілік тәрбие білім беру жүйесінде өзін-өзі тану пәні арқылы жүзеге асып келеді. «Өзін-өзі тану» пәні мектептің негізгі сатысында білім берудің құндылықтық мәнін күшейте отырып, адамдарды сүйе білу, өзіне-өзі сену, жақсылық жасау, мейірімділік таныту, өзгелерге қамқор болу, адамгершілік таңдау жасай білу, дәстүрді дәріптеу және дамыту, жасампаздық, өзіне жауапкершілікпен қарау, өзін-өзі жетілдіру мүмкіндіктерін ашып, дамытуға бағытталған.

Білім берудің бастауыш, негізгі және жоғарғы сатылары үшін өзін-өзі тану пәні бойынша ұсынылған бағдарламада төмендегі міндеттер қарастырылған:

* оқушылардың өз-өзіне, адамдарға және қоршаған ортаға деген құндылық қарым-қатынастарын, айналасындағы адамдарға деген сезімталдық және кішіпейілдік таныту қабілеттіліктерін ашу;
* өзін, өзгелерді, әлемді және адамзатты танып-білу, өзінің өмірдегі орнын түсіну, өзіне және басқаларға жақсылық пен сүйіспеншілік таныту ниеттерін дамыту;
* өзін дәріптеу, өзіне сену, өз ойы, сөзі және іс-әрекеті үшін жауапкершілік сезімдерін дарыту;
* адам мен ішкі және сыртқы ортаның өзара байланыстылығын, оның табиғатпен біртұтастығын, тән және жан саулығының бір-бірімен тығыз байланыстылығын түсіну, салауатты өмір сүрудің негізі ретінде өзінің дене және психикалық күйін реттеу қабілеттіліктерін арттыру;
* белгілі бір мағынадағы ақпараттарды жинау және оған талдау жасау үшін өзінің білімін, білігін және дағдысын қолдана білу; жағдаятты бағалау;
* жалпы адамзаттық және этно-мәдени құндылықтарға қайшы келмейтін жеке шешім қабылдау үшін өзінің көзқарасын білдіру қабілеттіліктерін дамыту.

Өзін-өзі тану пәнінің оқу-әдістемелік құралдары оқушылардың қоғамға және өз-өзіне қызмет етуіне бағытталып, олардың жасампаздық белсенділігін танытуға мүмкіндік беретін өмірлік маңызы бар, кең ауқымды біліктілік дағдыларды қалыптастыруға көмектеседі.

Осылайша, болашақ ұрпақтың адамгершілік санасының дұрыс қалыптасуына аталмыш пәннің қосар үлесі зор. Ақыл-ойы мен рухани өрісі қатар дамыған, кемел мінезді, ойдың, сөздің және істің бірлігінде өмір сүретін, өзіне және қоршаған ортасына жауапкершілік сезінетін, ар-ұжданды бәрінен биік қоятын, қоғамға адал қызмет ететін, отансүйгіш азаматты тәрбиелеу қоғамның, әрбір отбасының және білім беру ұйымының алдында тұрған асыл борыш. Сондықтан, «Өзін-өзі тану» рухани-адамгершілік білім беру бағдарламасының түйінді идеяларын қоғам арасында насихаттау қажеттілігі кезек күттірмейтін іс екені сөзсіз.

**Пайдаланылған әдебиеттер**

1. Дробницкий О. Г. Проблемы нравственности. – Москва: Наука, 1977.
2. Братусь Б. С. Нравственное сознание личности. – Москва: Знание, 1985.
3. Методика оценки уровня развития морального сознания (Дилеммы Л.Колберга) / Диагностика эмоционально-нравственного развития. – СПб., 2002. С.103-112.
4. Анцыферова Л.И. Связь морального сознания с нравственным поведением человека (по материалам исследований Лоуренса Колберга и его школы) // Психологический журнал. 1999. Т. 20. No3. С.5-17.
5. Мұқажанова Р.А, Омарова Г.А. Мектепте «Өзін-өзі тану» пәнін оқыту әдістемесі. Мұғалімдерге арналған оқу-әдістемелік құрал. – Алматы: «Бөбек» ҰҒПББСО, 2013.